SET ปิดเช้าลบ 5 จุด รับแรงขายหุ้นใหญ่ แนะจับตาประชุม “กนง.” บ่ายนี้
SET ปิดเช้าลบ 4.77 จุด รับแรงขายทำกำไรหุ้นใหญ่หลังจากปัจจัยในประเทศไม่เอื้อ แนะติดตามผลประชุม "กนง." บ่ายนี้ คาดคงดอกเบี้ย ส่วนดัชนีบ่ายนี้คาดแกว่งซึม แนวรับ 1,530 จุด แนวต้าน 1,540 จุด
4 ส.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้เปิดเทรดเคลื่อนไหวในแดนบวกก่อนย่อตัวลงมาจากแรงขายทำกำไรของหุ้นขนาดใหญ่ หลังจากปัจจัยในประเทศไม่เอื้อ โดยจำนวนผู้ติดเชื้อโควิด-19 วันนี้พุ่งทำนิวไฮถึง 2 หมื่นราย และรอผลการประชุมคณะกรรมการนโยบายการเงิน (กนง.) บ่ายนี้คาดคงอัตราดอกเบี้ยนโยบาย แต่ต้องจับตามุมมองผลกระทบจากโควิดระบาดหนักจะยืดเยื้อไปนานแค่ไหน
ด้านตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก สวนทางกับตลาดบ้านเรา หลังจากไม่มีประเด็นใหม่หนุน และกังวลการล็อกดาวน์ยืดเยื้อกดดันเศรษฐกิจ อย่างไรก็ดี แนะรอติดตามตัวเลขการจ้างงานนอกภาคเกษตรของสหรัฐฯที่จะออกมาในวันศุกร์นี้ และดัชนีผู้จัดการฝ่ายจัดซื้อ (PMI) ภาคบริการของสหรัฐฯ
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงแกว่งซึม โดยมีแนวรับ 1,530 จุด ส่วนแนวต้าน 1,540 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
7UP มูลค่าการซื้อขาย 1,992.32 ล้านบาท ปิดที่ 1.78 บาท ลดลง 0.76 บาท
PTT มูลค่าการซื้อขาย 820.69 ล้านบาท ปิดที่ 35.25 บาท ราคาไม่เปลี่ยนแปลง
KBANK มูลค่าการซื้อขาย 817.00 ล้านบาท ปิดที่ 104.00 บาท ลดลง 1.50 บาท
TIDLOR มูลค่าการซื้อขาย 685.33 ล้านบาท ปิดที่ 40.25 บาท เพิ่มขึ้น 0.75 บาท
BCH มูลค่าการซื้อขาย 671.71 ล้านบาท ปิดที่ 24.70 บาท เพิ่มขึ้น 0.60 บาท
 